Hier is VF Plus se nuwe parlementslid | Maroela Media
Wouter Wessels, Pieter Groenewald en Pieter Mulder. Foto: Verskaf.
Die VF Plus het Vrydag sy nuwe parlementslid voorgestel wat die plek gaan inneem van dr. Pieter Mulder, voormalige leier van die party, wat ná byna 30 jaar as parlementslid uitgetree het.
Wouter Wessels (32), voormalige lid van die Vrystaatse provinsiale wetgewer, is Vrydag tydens 'n mediakonferensie in Kaapstad aan die media voorgestel.
Wessels is in Oos-Londen gebore en het aan die Hoërskool Grens matriek behaal. Hy het aan die Universiteit van die Vrystaat studeer waar hy 'n aktiewe rol in studenteleierskap gespeel het.
Hy was vir vyf jaar die nasionale jeugleier van die VF Plus en is 'n kampvegter vir gelyke geleenthede vir die jeug van Suid-Afrika en teen die marginalisering van veral jong mense weens hul velkleur.
"Wessels is die afgelope 12 jaar aktief in partypolitiek betrokke. Hy is vier jaar gelede tot die Vrystaatse Provinsiale Wetgewer (LPW) verkies waar hy die VF Plus tot op hede verteenwoordig het," het die party in 'n mediaverklaring gesê.
Hy was lid van vyf portefeuljekomitees in die wetgewer waar hy veral gefokus het op sy rol as lid van die provinsiale openbarerekeninge-komitee om daar 'n bydrae te lewer om die finansiële bestuur van provinsiale departemente en munisipaliteite te verbeter en om amptenary aanspreeklik te hou vir korrupsie en wanbestuur.
Hy was van 2009 tot sy verkiesing as LPW die privaat sekretaris van Mulder, die voormalige adjunkminister van landbou, bosbou en visserye.
"Hy het in daardie tyd intensief saam met dr. Mulder gewerk en kon sodoende daagliks by die veteraan-politikus leer."
Tydens die 2014- en 2016-verkiesings het hy opgetree as nasionale verkiesingskoördineerder. Hy was ook nou betrokke by die hertoetrede van die VF Plus in 2013.
Julle twee hierbo kan darem snert praat. Julle is seker anc ondersteuners
Die seun het mooi deur die sisteem gekom en uitstekende mentorskap ondergaan. Mag daar n blink toekoms vir hom wees. Ek vertrou dat hul heelwat meer stemme sal trek in die volgende verkiesing. Mag sy voete stewig op moeder aarde bly. Dis groot skoene om vol te staan.
Baie geluk. Doen wat goed is. Mag die Vader jou met wysheid seën.
Julle wat so krities is, vergeet dat PW Botha ook so begin het: na skool gaan studeer. na 1 jaar op universiteit het hy 12 jaar lank allerhande jobs vir die Nasionale Party gedoen. In 1948 parlement toe. 1978 eerste minister, in 1984 Staatspresident.
Baie geluk aan Wouter Wessels. Hy gaan hom beslis goed van sy taak kwyt. Wouter, onthou ons staan saam met jou en sterkte met jou taak!